b"\n_START_ARTICLE_\nPartit Socialista d'Euskadi - Euskadiko Ezkerra\n_START_SECTION_\nEls inicis del partit\n_START_PARAGRAPH_\nEl Partit Socialista d'Euskadi durant aquesta primera etapa els socialistes bascos encara no feien servir la denominaci\xc3\xb3 de PSE. No va ser fins a la d\xc3\xa8cada dels 70 que aquesta denominaci\xc3\xb3 va substituir la de PSOE._NEWLINE_La primera agrupaci\xc3\xb3 socialista basca va ser creada l'11 de juliol de 1886 a Bilbao. Despr\xc3\xa9s vindrien altres agrupacions bisca\xc3\xafnes. El 1900, la Federaci\xc3\xb3 Socialista Bisca\xc3\xafna estava formada per deu agrupacions locals._NEWLINE_La implantaci\xc3\xb3 del PSOE a Guip\xc3\xbascoa va ser una mica m\xc3\xa9s tardana. No va ser fins al 1897, que es cre\xc3\xa0 la primera agrupaci\xc3\xb3 guipuscoana al municipi d'Eibar. Encara m\xc3\xa9s tardana va ser la implantaci\xc3\xb3 del PSOE a \xc3\x80laba a causa de l'escassa industrialitzaci\xc3\xb3 i l'abs\xc3\xa8ncia de tradicions obreres significatives._NEWLINE_El gener del 1937 Rufino Laiseca i Miguel Amilibia Matximbarrena establiren les bases del futur Partido Socialista de Euskadi (PSE), aut\xc3\xb2nom del PSOE i partidari de l'autodeterminaci\xc3\xb3 del poble basc i d'unificar-se amb el PCE, amb el diari Euskadi Roja. La derrota a la guerra civil i la mort de Laiseca a l'exili, aix\xc3\xad com l'hostilitat de bona part de la direcci\xc3\xb3 del partit, van impedir la formaci\xc3\xb3 d'un PSE aut\xc3\xb2nom. Alhora, Amilibia trenc\xc3\xa0 amb el partit i quan torn\xc3\xa0 el 1977 s'integr\xc3\xa0 a Herri Batasuna.\n_START_SECTION_\nHist\xc3\xb2ria recent\n_START_PARAGRAPH_\nFins al 1982, el PSE comprenia no nom\xc3\xa9s les Agrupacions Provincials de Biscaia, Guip\xc3\xbascoa i \xc3\x80laba, sin\xc3\xb3 tamb\xc3\xa9 l'Agrupaci\xc3\xb3 Socialista de Navarra, que el juny de 1982 abandon\xc3\xa0 el PSE per a formar el Partit Socialista de Navarra (PSN-PSOE)._NEWLINE_L'octubre de 1991, s'incorpor\xc3\xa0 al PSE el Partit dels Treballadors d'Euskadi. Posteriorment, el mar\xc3\xa7 de 1993, el PSE es fusion\xc3\xa0 amb Euskadiko Ezkerra, creant-se un nou partit, l'actual PSE-EE.\n_START_SECTION_\nSituaci\xc3\xb3 actual\n_START_PARAGRAPH_\nEn l'actualitat, el c\xc3\xa0rrec de secretari general del partit \xc3\xa9s ocupat pel diputat auton\xc3\xb2mic i actual Lehendakari Patxi L\xc3\xb3pez, que fou escollit el 23 de mar\xc3\xa7 de 2002._NEWLINE_El PSE-EE \xc3\xa9s avui dia la segona for\xc3\xa7a pol\xc3\xadtica m\xc3\xa9s votada del Pa\xc3\xads Basc i el primer partit de l'oposici\xc3\xb3 al Parlament basc. A les darreres eleccions basques, celebrades el 2005, el PSE va obtenir el 22,68% dels vots emesos i 18 escons (dels 75 que conformen el Parlament basc)._NEWLINE_Quant a les eleccions generals espanyoles, l'any 2004 el PSE tamb\xc3\xa9 va ser la segona formaci\xc3\xb3 m\xc3\xa9s votada en el conjunt de les tres circumscripcions de la Comunitat Aut\xc3\xb2noma Basca, amb el 27,22% dels vots emesos. Aquest percentatge va permetre el PSE d'aconseguir 7 diputats, el mateix nombre de diputats obtinguts pel PNB, que va ser la formaci\xc3\xb3 m\xc3\xa9s votada. El PSE-EE va aconseguir el seu millor resultat a \xc3\x80laba, on va recollir el 30,79% dels vots emesos en aquesta circumscripci\xc3\xb3 electoral, essent aquesta l'\xc3\xbanica de les prov\xc3\xadncies basques en qu\xc3\xa8 els socialistes van ser la llista m\xc3\xa9s votada._NEWLINE_A nivell local, el PSE ostenta les alcaldies de diverses ciutats basques, principalment de Biscaia i Guip\xc3\xbascoa, destacant-ne Sant Sebasti\xc3\xa0, la capital de Guip\xc3\xbascoa, Barakaldo, Eibar, Ermua, Errenteria, Irun, Lasarte-Oria, Pasaia, Portugalete i Santurtzi."